ระเบียบการท่าเรือแห่งประเทศไทย ว่าด้วยวิธีปฏิบัติเกี่ยวกับการนำเข้าและส่งออกสินค้าอันตรายของท่าเรือกรุงเทพ พ.ศ. 2550

ระเบียบการท่าเรือแห่งประเทศไทย
ว่าด้วยวิธีปฏิบัติเกี่ยวกับการนำเข้าและส่งออกสินค้าอันตรายของท่าเรือกรุงเทพ
พ.ศ. ๒๕๕๐
 

เพื่อให้การปฏิบัติเกี่ยวกับการนำเข้าและส่งออกสินค้าอันตรายของท่าเรือกรุงเทพมีความเหมาะสมสอดคล้องกับข้อกำหนดเกี่ยวกับการขนส่งสินค้าอันตรายทางทะเล
อาศัยอำนาจตามความในมาตรา ๓๒ (๒) แห่งพระราชบัญญัติการท่าเรือแห่งประเทศไทย พ.ศ. ๒๔๙๔
จึงให้วางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบการท่าเรือแห่งประเทศไทย
ว่าด้วยวิธีปฏิบัติเกี่ยวกับการนำเข้าและส่งออกสินค้าอันตรายของท่าเรือกรุงเทพ พ.ศ.
๒๕๕๐

ข้อ ๒[๑] ระเบียบนี้ให้ใช้บังคับตั้งแต่วันที่ ๑๙ มีนาคม
๒๕๕๐ เป็นต้นไป

ข้อ ๓ นับแต่วันที่ใช้ระเบียบนี้ให้ยกเลิกระเบียบ
คำสั่ง หรือประกาศอื่นใดที่ขัด หรือแย้งกับระเบียบนี้

ข้อ ๔ ในระเบียบนี้
กทท. หมายความว่า การท่าเรือแห่งประเทศไทย
ผู้อำนวยการ หมายความว่า ผู้อำนวยการ การท่าเรือแห่งประเทศไทย
ทกท. หมายความว่า ท่าเรือกรุงเทพ
เขตท่าเรือกรุงเทพ หมายความว่า พื้นที่ในเขตรั้วศุลกากรท่าเรือกรุงเทพ
หลักผูกเรือกลางน้ำคลองเตย (Dolphin) หลักที่ ๑ - ๓๖ และท่าเทียบเรือชายฝั่งและเรือลำเลียง
IMO
หมายความว่า องค์การทางทะเลระหว่างประเทศ (International
Maritime Organization)
IMDG
Code หมายความว่า ประมวลข้อบังคับว่าด้วยการขนส่งสินค้าอันตรายทางทะเล
(International Maritime Dangerous Goods Code) ซึ่งกำหนดโดย IMO
สินค้าอันตราย หมายความว่า สิ่งของที่อาจก่อให้เกิดอันตรายได้ตามที่
IMO กำหนดไว้ใน IMDG Code
UN
No. หมายความว่า หมายเลขสหประชาชาติ (United Nation Number)
ของวัตถุอันตรายแสดงหมายเลขลำดับ (Serial Number) ที่กำหนดขึ้นมาสำหรับสิ่งของหรือสารที่อยู่ภายใต้ระบบของสหประชาชาติ กำหนดเป็นตัวเลขสี่หลัก
สินค้าอันตรายกลุ่มที่ ๑ หมายความว่า สินค้าอันตรายที่ห้ามบรรทุกหรือขนถ่ายในเขตท่าเรือกรุงเทพ
สินค้าอันตรายกลุ่มที่ ๒ หมายความว่า สินค้าอันตรายร้ายแรง
สินค้าอันตรายกลุ่มที่ ๓ หมายความว่า สินค้าอันตรายนอกเหนือจากที่กำหนดไว้ในกลุ่มที่
๑ และ ๒
ร.พ.ท. หมายความว่า โรงพักสินค้าเพื่อตรวจปล่อยของขาเข้าและการบรรจุของขาออกที่ขนส่งโดยระบบคอนเทนเนอร์นอกเขตทำเนียบท่าเรือ
(Inland Container Depot)
ความเสี่ยงอันตรายรอง หมายความว่า หมายเลขประเภท หรือประเภทย่อยของความเสี่ยงอันตรายรอง
ชื่อที่ถูกต้องในการขนส่ง หมายความว่า ชื่อของสินค้าอันตราย
(Proper Shipping Name)
Waste
หมายความว่า ของเสียตามที่กรมโรงงานอุตสาหกรรม กระทรวงอุตสาหกรรมกำหนด
EMPTY
UNCLEANED หมายความว่า ภาชนะเปล่าและตู้สินค้าเปล่าที่ผ่านการบรรจุสินค้าอันตรายและยังมิได้ทำความสะอาด
ฉลาก หมายความว่า สัญลักษณ์ที่เป็นรูปภาพซึ่งติดไว้ที่หีบห่อเพื่อแสดงความเป็นอันตรายของวัตถุอันตรายในการขนส่ง
โดยมีขนาด ลักษณะและข้อความตามข้อกำหนดการขนส่งวัตถุอันตราย
ป้าย หมายความว่า สิ่งที่ทำขึ้นประกอบด้วยสัญลักษณ์ที่เป็นรูปภาพซึ่งติดไว้บนผิวนอกของแท็งก์ที่ยกและเคลื่อนย้ายได้
แท็งก์ติดตรึง ตู้สินค้าหรือพาหนะ เพื่อแสดงความเป็นอันตรายของวัตถุอันตรายในการขนส่ง
โดยมีขนาด ลักษณะและข้อความตามข้อกำหนดการขนส่งวัตถุอันตราย
เครื่องหมาย หมายความว่า สิ่งที่ทำขึ้นประกอบด้วยชื่อที่ถูกต้องของวัตถุอันตรายและหมายเลขสหประชาชาติ
รวมทั้งสัญลักษณ์หรือข้อความอื่นใดนอกเหนือจากที่กำหนดไว้ในฉลากและป้ายซึ่งติดไว้ที่หีบห่อหรือบนผิวนอกของแท็งก์ที่ยกและเคลื่อนย้ายได้
แท็งก์ติดตรึง ตู้สินค้าหรือพาหนะเพื่อเตือนถึงอันตรายของวัตถุอันตรายนั้น
นอกเวลาทำงานปกติ หมายความว่า การทำงานนอกหรือเกินกำหนดเวลาทำงานปกติในวันทำงานหรือวันหยุดตามที่
กทท. กำหนด

ข้อ ๕ ให้ผู้อำนวยการท่าเรือกรุงเทพ รักษาการให้เป็นไปตามระเบียบนี้
และมีอำนาจกำหนดวิธีปฏิบัติแล้วรายงานให้ผู้อำนวยการทราบ

หมวด ๑
การแบ่งประเภทของสินค้าอันตรายของท่าเรือกรุงเทพ
 

ข้อ ๖ สินค้าอันตรายแบ่งออกเป็น ๙ ประเภท ตาม IMDG Code กำหนดปรากฏตามตารางแบ่งกลุ่มแนบท้ายระเบียบนี้ ได้แก่
๖.๑
ประเภทที่ ๑ วัตถุระเบิด (Explosives)
๖.๒
ประเภทที่ ๒ ก๊าซ (Gases)
๖.๓
ประเภทที่ ๓ ของเหลวไวไฟ (Flammable
liquids)
๖.๔
ประเภทที่ ๔ ของแข็งไวไฟ สารที่ลุกไหม้ได้เอง สารที่เปียกน้ำจะเกิดก๊าซไวไฟ (Flammable
solids ; substances liable to spontaneous combustion ; substances which, in
contact with water, emit flammable gases)
๖.๕
ประเภทที่ ๕ สารอ๊อกซิไดซ์และสารอินทรีย์เปอร์ออกไซด์ (Oxidizing
substances and organic peroxides)
๖.๖
ประเภทที่ ๖ สารพิษและสารแพร่เชื้อ (Toxic and infectious substances)
๖.๗
ประเภทที่ ๗ วัสดุกัมมันตรังสี (Radioactive material)
๖.๘
ประเภทที่ ๘ สารกัดกร่อน (Corrosive
substances)
๖.๙
ประเภทที่ ๙ สารอันตรายเบ็ดเตล็ดและอันตรายต่อสิ่งแวดล้อม (Miscellaneous
dangerous substances and articles)

ข้อ ๗ สินค้าอันตรายที่กำหนดไว้ตามระเบียบนี้ หากมีการยกเลิกหรือเพิ่มเติมให้เป็นไปตามประกาศของหน่วยงานราชการไทยที่เกี่ยวข้อง
หรือ IMDG
Code กำหนด

หมวด ๒
สินค้าอันตรายขาเข้า
 

ข้อ ๘ ให้เจ้าของหรือตัวแทนเจ้าของเรือ ซึ่งประสงค์จะนำสินค้าอันตรายเข้ามาในเขตท่าเรือกรุงเทพ
ดำเนินการดังนี้
๘.๑
ยื่นแบบรายงานสินค้าอันตราย (คสอ. ๐๔) ตามแบบแนบท้ายระเบียบนี้
ที่แผนกควบคุมสินค้าอันตราย
กองบริหารงานทั่วไป ทกท. ก่อนเรือเทียบท่าไม่น้อยกว่า ๙ ชั่วโมง
๘.๒
รายการตามแบบข้อ ๘.๑ ต้องมีรายละเอียดประกอบด้วย
๘.๒.๑
ลำดับที่ (Item
No.)
๘.๒.๒
เลขที่ใบตราส่ง (B/L
No.)
๘.๒.๓
จำนวนหีบห่อ (No.
of Packages)
๘.๒.๔
ชื่อสินค้า (Proper
Shipping Name)
๘.๒.๕
น้ำหนัก (Net
Weight)
๘.๒.๖
ประเภทของสินค้าอันตราย (Class)
และ UN No.
๘.๒.๗
จุดวาบไฟ (Flash
Point)
๘.๒.๘
กลุ่มการบรรจุ (Packaging
Group)
๘.๒.๙
หมายเลขตู้สินค้า (Container
No.)
๘.๒.๑๐
สถานภาพของตู้สินค้า (Status)
๘.๒.๑๑
ชื่อและที่อยู่ผู้นำเข้า (Consignees
Name & Address)
๘.๒.๑๒
ลงชื่อกำกับในเอกสารทุกหน้า
๘.๒.๑๓
แนบเอกสารข้อมูลความปลอดภัย (Safety Data Sheet) ตามที่กรมโรงงานอุตสาหกรรม
กระทรวงอุตสาหกรรม กำหนด หรือเอกสารอื่นที่มีรายละเอียดข้อมูลของสินค้าอันตรายแต่ละรายการไว้ด้วย

ข้อ ๙ สินค้าอันตรายขาเข้าตามหมวด ๑ แบ่งออกเป็น ๓
กลุ่ม ตามตารางแบ่งกลุ่มสินค้าอันตรายของ ทกท. แนบท้ายระเบียบนี้

ข้อ ๑๐ สินค้าอันตรายทุกประเภทที่มีความเสี่ยงอันตรายรองอยู่ในกลุ่มที่
๑ และ ๒ ให้ถือเป็นสินค้าอันตรายกลุ่มที่ ๒

ข้อ ๑๑ สินค้าอันตรายกลุ่มที่ ๑ ไม่อนุญาตให้ทำการขนถ่ายในเขตท่าเรือกรุงเทพ
เว้นแต่สินค้าอันตรายนั้นเป็นส่วนประกอบของเครื่องจักรให้ทำการขนถ่ายได้ แต่ไม่รับฝากเก็บต้องนำออกจากเขตท่าเรือกรุงเทพทันทีที่ขนถ่ายขึ้นจากเรือ

ข้อ ๑๒ สินค้าอันตรายกลุ่มที่ ๒ ให้ทำการขนถ่ายในเขตท่าเรือกรุงเทพได้
แต่ไม่รับฝากเก็บต้องนำออกจากเขตท่าเรือกรุงเทพทันทีที่ขนถ่ายขึ้นจากเรือ เว้นแต่
๑๒.๑
สินค้าอันตรายประเภทสินค้าผ่านแดน และผ่านท่า ให้นำสินค้าไปฝากเก็บไว้ในพื้นที่ที่
ทกท. กำหนด
๑๒.๒
สินค้าอันตรายตามรายการต่อไปนี้ให้ฝากเก็บไว้ในพื้นที่ที่กำหนด ได้แก่
๑๒.๒.๑
ผลิตภัณฑ์สำเร็จรูป เช่น เครื่องสำอาง น้ำยาลบคำผิด ฯลฯ
๑๒.๒.๒
Aerosols
ประเภทย่อย ๒.๑ ประเภทย่อย ๒.๓ UN No. ๑๙๕๐
๑๒.๒.๓
Lighter
or lighter refills ประเภทย่อย ๒.๑ UN No. ๑๐๕๗
๑๒.๒.๔
Receptacles,
Small, Containing Gas ประเภทย่อย ๒.๑ และประเภทย่อย ๒.๓ UN
No. ๒๐๓๗
๑๒.๒.๕
สินค้าอันตรายที่เป็นส่วนประกอบของเครื่องจักร
๑๒.๒.๖
สินค้าอันตรายที่น้ำหนักสุทธิไม่เกิน ๒,๐๐๐ กิโลกรัม
ทั้งนี้
สินค้าอันตรายตามข้อนี้ ที่ผ่านพิธีการทางศุลกากรและชำระค่าภาระต่าง ๆ แก่ กทท. เรียบร้อยแล้ว
แต่ไม่สามารถนำสินค้าออกนอกเขตท่าเรือกรุงเทพได้ เนื่องจากรถบรรทุกติดเวลาไม่สามารถวิ่งในกรุงเทพมหานครได้
ให้นำรถบรรทุกไปจอดไว้ในพื้นที่ที่กำหนด

ข้อ ๑๓ สินค้าอันตรายกลุ่มที่ ๓ ให้ทำการขนถ่ายในเขตท่าเรือกรุงเทพได้
และรับฝากเก็บไว้ในพื้นที่ที่กำหนด โดยมีระยะเวลาในการฝากเก็บไม่เกิน ๕ วันทำการนับจากวันเสร็จสิ้นการขนถ่ายเว้นแต่สินค้าที่บรรทุกมากับเรือสินค้าทั่วไปที่ไม่ได้บรรจุในตู้สินค้าและมีน้ำหนักสุทธิมากกว่า
๒๐,๐๐๐ กิโลกรัม ต้องขอทำพิธีการขนถ่ายข้างลำ (Overside)

ข้อ ๑๔ สินค้าอันตรายดังต่อไปนี้ ห้ามเปิดตู้สินค้าเพื่อส่งมอบสินค้าหน้าตู้
๑๔.๑
Carbon
Black ประเภทย่อย ๔.๒ UN No. ๑๓๖๑ และ UN
No. ๑๓๖๒
๑๔.๒
Paraformaldehyde
ประเภทย่อย ๔.๑ UN No. ๒๒๑๓
๑๔.๓
สินค้าอันตรายกลุ่มที่ ๓ เจ้าของเดียวที่มีจำนวนตู้สินค้ามากกว่า ๓๐ TEU (Twenty -
Foot Equivalent Unit)

ข้อ ๑๕ หากเจ้าของหรือตัวแทนเจ้าของสินค้า เพิกเฉยหรือละเลยโดยไม่นำสินค้าอันตรายออกจากเขตท่าเรือกรุงเทพ
ภายในกำหนด ๕ วันทำการนับจากวันเสร็จสิ้นการขนถ่าย กทท. อาจใช้สิทธิตามข้อตกลงที่ทำไว้กับ
ร.พ.ท. โดยให้ผู้ประกอบการ ร.พ.ท. รับช่วงนำสินค้าอันตรายออกจากเขตท่าเรือกรุงเทพ โดยเจ้าของหรือตัวแทนเจ้าของสินค้าต้องรับมอบสินค้าพร้อมทั้งชำระค่าภาระค่าขนส่ง
และค่าใช้จ่ายอื่น ๆ ที่เกี่ยวข้องให้แก่ ผู้ประกอบการ ร.พ.ท. ทั้งหมด

หมวด ๓
สินค้าอันตรายขาออก
 

ข้อ ๑๖ ให้เจ้าของสินค้าหรือตัวแทนเจ้าของสินค้า ซึ่งประสงค์จะส่งสินค้าอันตรายออกนอกเขตท่าเรือกรุงเทพ
ดำเนินการดังนี้
๑๖.๑
กรณีสินค้าอันตรายขอบรรจุตู้สินค้าให้ยื่นสำเนาใบขนสินค้าขาออกตามแบบที่กรมศุลกากรกำหนด
พร้อมหมายเลขตู้สินค้าที่ต้องการบรรจุสินค้าอันตราย ที่แผนกควบคุมสินค้าอันตราย กองบริหารงานทั่วไป
ทกท. ล่วงหน้าไม่น้อยกว่า ๙ ชั่วโมง ก่อนนำสินค้าอันตรายเข้ามาในเขตท่าเรือกรุงเทพ
๑๖.๒
กรณีสินค้าอันตรายที่บรรจุตู้สินค้ามาจากภายนอก ให้ปฏิบัติตามข้อ ๑๖.๑
พร้อมแนบแบบขออนุญาตนำตู้สินค้าผ่านเข้าอาณาบริเวณท่าเรือกรุงเทพตามที่ ทกท. กำหนด
๑๖.๓
แนบเอกสารข้อมูลความปลอดภัย (Safety Data Sheet) ตามที่กรมโรงงานอุตสาหกรรม
กระทรวงอุตสาหกรรม กำหนด หรือเอกสารอื่นที่มีรายละเอียดข้อมูลของสินค้าอันตรายแต่ละรายการไว้ด้วย

ข้อ ๑๗ สินค้าอันตรายขาออกตามหมวด ๑ แบ่งออกเป็น ๓
กลุ่ม ตามตารางแบ่งกลุ่มสินค้าอันตรายของ ทกท. แนบท้ายระเบียบนี้

ข้อ ๑๘ สินค้าอันตรายกลุ่มที่ ๑ ไม่อนุญาตให้ทำการบรรทุกลงเรือในเขตท่าเรือกรุงเทพเว้นแต่สินค้าอันตรายนั้นเป็นส่วนประกอบของเครื่องจักรให้ทำการบรรทุกลงเรือในเขตท่าเรือกรุงเทพแต่ไม่อนุญาตให้ทำการบรรจุสินค้าที่แผนกควบคุมการบรรจุตู้สินค้า
และแผนกโรงพักสินค้า ๑๔
(เพื่อการส่งออก) เมื่อนำตู้สินค้าอันตรายเข้ามาแล้ว ต้องบรรทุกลงเรือโดยตรงทันทีไม่อนุญาตให้วางพักไว้ในเขตท่าเรือกรุงเทพ

ข้อ ๑๙ สินค้าอันตรายกลุ่มที่ ๒ ทกท. ไม่อนุญาตให้ทำการบรรจุตู้สินค้าที่แผนกควบคุมการบรรจุตู้สินค้า
และแผนกโรงพักสินค้า ๑๔ (เพื่อการส่งออก) เมื่อนำตู้สินค้าอันตรายเข้ามาแล้วต้องบรรทุกลงเรือโดยตรง
ไม่อนุญาตให้วางพักไว้ในเขตท่าเรือกรุงเทพ เว้นแต่ สินค้าอันตรายตามรายการต่อไปนี้
อนุญาตให้ทำการบรรจุตู้สินค้าที่แผนกควบคุมการบรรจุตู้สินค้า และแผนกโรงพักสินค้า ๑๔ (เพื่อการส่งออก) โดยฝากเก็บไว้ในพื้นที่ที่ ทกท. กำหนด ได้แก่
๑๙.๑
ผลิตภัณฑ์สำเร็จรูป เช่น เครื่องสำอาง น้ำยาลบคำผิด ฯลฯ
๑๙.๒
Aerosols
ประเภทย่อย ๒.๑ ประเภทย่อย ๒.๓ UN No. ๑๙๕๐
๑๙.๓
Lighter
or lighter refills ประเภทย่อย ๒.๑ UN No. ๑๐๕๗
๑๙.๔
Receptacles,
Small, Containing Gas ประเภทย่อย ๒.๑ และประเภทย่อย ๒.๓ UN
No. ๒๐๓๗
๑๙.๕
สินค้าอันตรายที่เป็นส่วนประกอบของเครื่องจักร
๑๙.๖
สินค้าอันตรายที่น้ำหนักสุทธิไม่เกิน ๒,๐๐๐ กิโลกรัม

ข้อ ๒๐ สินค้าอันตรายกลุ่มที่ ๓ ทกท. อนุญาตให้ทำการบรรจุตู้สินค้าที่แผนกควบคุมการบรรจุตู้สินค้า
และแผนกโรงพักสินค้า ๑๔ (เพื่อการส่งออก) โดยฝากเก็บไว้ในเขตท่าเรือกรุงเทพได้ไม่เกิน
๕ วันทำการ ก่อนบรรทุกลงเรือ

ข้อ ๒๑ สินค้าอันตรายดังต่อไปนี้ ห้ามทำการบรรจุตู้สินค้าที่แผนกควบคุมการบรรจุตู้สินค้า
และแผนกโรงพักสินค้า ๑๔ (เพื่อการส่งออก) ได้แก่
๒๑.๑
Carbon
Black ประเภทย่อย ๔.๒ UN No. ๑๓๖๑ และ UN
No. ๑๓๖๒
๒๑.๒
Paraformaldehyde
ประเภทย่อย ๔.๑ UN No. ๒๒๑๓
๒๑.๓
สินค้าอันตรายกลุ่มที่ ๓ เจ้าของเดียวที่มีจำนวนตู้สินค้ามากกว่า ๓๐ TEU (Twenty -
Foot Equivalent Unit)

หมวด ๔
ของเสียอันตราย
 

ข้อ ๒๒ การนำเข้าหรือส่งออกของเสียอันตรายจะต้องปฏิบัติตามเงื่อนไขและข้อกำหนดต่าง
ๆ
ตามที่อนุสัญญาบาเซลว่าด้วยการควบคุมการเคลื่อนย้ายข้ามแดนของของเสียอันตรายและการกำจัด (Basel
Convention on the Control of Transboundary Movements of Hazardous Wastes and
their Disposal) และมาตรฐานที่กรมโรงงานอุตสาหกรรม กระทรวงอุตสาหกรรม
กำหนดไว้โดยเคร่งครัด

ข้อ ๒๓ สินค้าอันตรายขาเข้าที่เป็น Waste จะต้องระบุคำว่า Waste ในแบบรายงานสินค้าอันตราย (คสอ.
๐๔) และต้องฝากเก็บไว้ในตู้สินค้าเท่านั้น

ข้อ ๒๔ สินค้าอันตรายขาออกที่เป็น Waste ต้องบรรจุตู้สินค้ามาจากภายนอกเท่านั้น ไม่อนุญาตให้ทำการบรรจุตู้สินค้าที่แผนกควบคุมการบรรจุตู้สินค้า
และแผนกโรงพักสินค้า ๑๔ (เพื่อการส่งออก) ทั้งนี้ต้องระบุคำว่า Waste ในสำเนาใบขนสินค้าขาออกด้วย

ข้อ ๒๕ ของเสียที่เป็นอันตรายต่อสิ่งแวดล้อมในการขนส่ง
ต้องอยู่ภายใต้ประเภทที่ ๙
UN No. ๓๐๘๒ Environmentally Hazardous Substance, Liquid,
N.O.S. สำหรับของเหลวหรือ UN No. ๓๐๗๗ Environmentally
Hazardous Substance, Solid, N.O.S. สำหรับของแข็ง

ข้อ ๒๖ ของเสียอันตรายที่ไม่ครอบคลุมใน
IMDG
Code แต่ถูกควบคุมด้วยอนุสัญญาบาเซลในการขนส่งต้องอยู่ภายใต้ประเภทที่
๙ UN No. ๓๐๘๒ Environmentally Hazardous Substance,
Liquid, N.O.S. สำหรับของเหลว หรือ UN No. ๓๐๗๗
Environmentally Hazardous Substance, Solid , N.O.S. สำหรับของแข็ง

หมวด ๕
ภาชนะเปล่า และตู้สินค้าเปล่า
ที่ผ่านการบรรจุสินค้าอันตราย
 

ข้อ ๒๗ ภาชนะเปล่า และตู้สินค้าเปล่า ที่ผ่านการบรรจุสินค้าอันตรายและยังมิได้ทำความสะอาดในการนำเข้าหรือส่งออก
ต้องปฏิบัติเช่นเดียวกับสินค้าอันตรายทุกประการและต้องระบุคำว่า EMPTY
UNCLEANED ในแบบรายงานสินค้าอันตราย (คสอ. ๐๔) สำหรับสินค้าอันตรายขาเข้า และสำเนาใบขนสินค้าขาออกสำหรับสินค้าอันตรายขาออกด้วย

หมวด ๖
การรมยา
 

ข้อ ๒๘ ทกท. อนุญาตให้ทำการรมยาตู้สินค้าเฉพาะตู้สินค้าขาออกที่บรรจุสินค้าเรียบร้อยแล้วเท่านั้น
โดยห้ามทำการรมยาตู้สินค้าเปล่า

ข้อ ๒๙ บริษัทที่ดำเนินการรมยาหรือตัวแทนเจ้าของสินค้าที่ประสงค์รมยาตู้สินค้าขาออกต้องยื่นแบบขออนุญาตรมยาตู้สินค้าหรือเติมน้ำยาทำความเย็นตู้สินค้า
(คสอ. ๑๑)
ตามแบบแนบท้ายระเบียบนี้ ที่แผนกควบคุมสินค้าอันตราย กองบริหารงานทั่วไป
ทกท. ก่อนการดำเนินการรมยา

ข้อ ๓๐ สินค้าขาออกที่ทำการบรรจุตู้สินค้าที่แผนกควบคุมการบรรจุตู้สินค้า
หรือแผนกโรงพักสินค้า ๑๔ (เพื่อการส่งออก) ให้ทำการรมยาได้ที่แผนกควบคุมการบรรจุตู้สินค้า
และแผนกโรงพักสินค้า ๑๔ (เพื่อการส่งออก) ส่วนสินค้าขาออกที่บรรจุตู้สินค้ามาจากภายนอกให้ทำการรมยาได้
ณ บริเวณพื้นที่วางตู้สินค้าขาออก กองท่าบริการตู้สินค้า ๑ หรือ ๒

ข้อ ๓๑ ตู้สินค้าที่บรรจุสินค้าอันตราย เมื่อทำการรมยาแล้ว
ต้องติดเครื่องหมายรมยาที่ประตูตู้สินค้า โดยระบุชื่อสารเคมีที่ใช้ และวันที่ทำการรมยา
พร้อมทั้งติดป้ายประเภทสินค้าอันตรายที่บรรจุในตู้สินค้านั้น

ข้อ ๓๒ ตู้สินค้าที่บรรจุสินค้าทั่วไป เมื่อทำการรมยาแล้ว
ต้องติดเครื่องหมายรมยาที่ประตูตู้สินค้าโดยระบุชื่อสารเคมีที่ใช้ และวันที่ที่ทำการรมยา
พร้อมทั้งติดป้ายประเภทที่ ๙ UN No. ๓๓๕๙ ไว้ด้วย

ข้อ ๓๓ บริษัทที่ดำเนินการรมยาต้องอยู่ภายใต้การควบคุมของเจ้าหน้าที่จากสำนักควบคุมพืชและวัสดุการเกษตร
กรมวิชาการเกษตร กระทรวงเกษตรและสหกรณ์ ในขณะที่ทำการรมยาและต้องปฏิบัติงานด้วยความรอบคอบให้เกิดความปลอดภัยแก่ชีวิต
ทรัพย์สิน และสิ่งแวดล้อมอย่างเคร่งครัดเมื่อดำเนินการแล้วเสร็จ ต้องนำภาชนะหรือหีบห่อบรรจุสารเคมีที่ใช้รมยาและเศษวัสดุต่าง
ๆ ออกจากเขตท่าเรือกรุงเทพทันที และห้ามทิ้งเศษวัสดุข้างต้นในเขตท่าเรือกรุงเทพ โดยเด็ดขาด

หมวด ๗
การเติมน้ำยาทำความเย็นตู้สินค้า
 

ข้อ ๓๔ ทกท. อนุญาตให้ทำการเติมน้ำยาทำความเย็นตู้สินค้าได้ทั้งตู้สินค้าขาเข้าและขาออก

ข้อ ๓๕ บริษัทที่ดำเนินการเติมน้ำยาหรือตัวแทนเจ้าของสินค้าที่ประสงค์เติมน้ำยาทำความเย็นตู้สินค้า
ต้องยื่นแบบขออนุญาตตามข้อ ๒๙ ที่แผนกควบคุมสินค้าอันตราย กองบริหารงานทั่วไป ทกท.
ก่อนการดำเนินการเติมน้ำยา

ข้อ ๓๖ การเติมน้ำยาทำความเย็น อนุญาตให้ดำเนินการได้
ณ บริเวณพื้นที่ที่ ทกท. กำหนดเท่านั้น

ข้อ ๓๗ ตู้สินค้าที่ดำเนินการเติมน้ำยาทำความเย็นแล้วต้องติดเครื่องหมายตามที่
IMDG
Code กำหนดที่ประตูตู้สินค้า

หมวด ๘
ข้อปฏิบัติเพื่อความปลอดภัยในการดำเนินการเกี่ยวกับสินค้าอันตราย
 

ข้อ ๓๘ การบรรทุกหรือขนถ่ายสินค้าอันตรายต้องอยู่ภายใต้การควบคุมของหัวหน้า
ผู้ซึ่งชำนาญงาน (Foreman)
ที่ผ่านการอบรมหลักสูตรความปลอดภัย ตามที่ ทกท. กำหนดไว้

ข้อ ๓๙ การบรรทุกและขนถ่ายสินค้าอันตรายต้องปฏิบัติตามระเบียบนี้
และข้อบังคับของ
IMO โดยเคร่งครัด

ข้อ ๔๐ ให้ตัวแทนเรือต้องนำแผนผังการจัดเก็บสินค้าอันตรายในระวางเรือมาติดไว้บริเวณช่องทางขึ้นบนเรือ
ก่อนการปฏิบัติงานบรรทุกและขนถ่ายสินค้าอันตรายทุกครั้ง

ข้อ ๔๑ ห้ามทำการเติมน้ำมันเชื้อเพลิงให้กับเรือสินค้า
ขณะทำการบรรทุกและขนถ่ายสินค้าอันตรายโดยเด็ดขาด

ข้อ ๔๒ ผู้ที่ทำงานเกี่ยวกับสินค้าอันตรายภายในเขตท่าเรือกรุงเทพ
จะต้องสวมอุปกรณ์คุ้มครองความปลอดภัยส่วนบุคคลตามประเภทของสินค้าอันตรายในการปฏิบัติงานทุกครั้ง

ข้อ ๔๓ การจัดเก็บสินค้าอันตราย ต้องปฏิบัติตามกฎระเบียบในการเก็บรักษาสินค้าอันตรายอย่างเคร่งครัด

ข้อ ๔๔ ภาชนะที่ใช้บรรจุสินค้าอันตราย ต้องได้มาตรฐานตามที่
IMDG
Code กำหนดและต้องติดฉลาก ป้ายและเครื่องหมายสินค้าอันตรายบนภาชนะหรือตู้สินค้าที่บรรจุสินค้าอันตรายให้ชัดเจนไม่ว่าจะเป็นการบรรจุสินค้าอันตรายเต็มตู้สินค้าหรือปนกับสินค้าทั่วไป

ข้อ ๔๕ สินค้าที่ ทกท. ไม่รับฝากเก็บภายในโรงพักสินค้า
ต้องฝากเก็บในตู้สินค้าเท่านั้น คือ
๔๕.๑
สินค้าประเภทเปรอะเปื้อนและสินค้าประเภทมีกลิ่นเหม็น
๔๕.๒
สินค้าเคมีที่มีค่าความเข้มข้นของสารเกินกว่าค่าตามประกาศกระทรวงมหาดไทย เรื่อง ความปลอดภัยในการทำงานเกี่ยวกับภาวะแวดล้อม
(สารเคมี) ลงวันที่ ๓๐ พฤษภาคม ๒๕๒๐ ในกรณีที่สินค้านั้นจะทำการขนถ่ายข้างลำ (Overside) ให้ทำการขนถ่ายข้างลำได้เฉพาะนอกเวลาทำงานปกติเท่านั้น

ข้อ ๔๖ ในการขนส่งสินค้าอันตราย จะต้องทำการผูกยึดสินค้าอันตรายบนรถบรรทุกให้แน่นหนาก่อนขนส่งออกจากเขตท่าเรือกรุงเทพ
เพื่อให้เกิดความปลอดภัยในการขนส่ง

หมวด ๙
บทกำหนดโทษ
 

ข้อ ๔๗ กทท. จะดำเนินการกรณีเจ้าของหรือตัวแทนเจ้าของเรือ
เจ้าของหรือตัวแทนเจ้าของสินค้าละเลยไม่ปฏิบัติตามหมวด ๒ แห่งระเบียบนี้ อันอาจเป็นเหตุให้เกิดอุบัติภัยหรือเกิดความเสียหายแก่ทรัพย์สิน
และสิ่งแวดล้อมของ กทท. ดังนี้
๔๗.๑
เจ้าของหรือตัวแทนเจ้าของเรือที่ละเลยไม่แจ้งบัญชีสินค้าอันตราย หรือแจ้งไม่ครบตามที่ระบุไว้ในบัญชีสินค้าสำหรับเรือ
หรือมิได้แจ้งภายในระยะเวลาที่ กทท. กำหนด กทท. จะเรียกเก็บค่าปรับในอัตรา ๑๐,๐๐๐
บาท (หนึ่งหมื่นบาทถ้วน) ต่อ ๑ ลำเรือ โดยเรียกเก็บจากเจ้าของหรือตัวแทนเจ้าของเรือ
๔๗.๒
เจ้าของหรือตัวแทนเจ้าของสินค้าที่ละเลยไม่แจ้งบัญชีสินค้าอันตราย กทท.
จะเรียกเก็บค่าปรับในอัตรา ๓,๐๐๐ บาท (สามพันบาทถ้วน) ต่อ ๑ ใบตราส่งสินค้า
โดยเรียกเก็บจากเจ้าของหรือตัวแทนเจ้าของสินค้า
๔๗.๓
กรณีตู้บรรจุสินค้าอันตรายไม่ติดฉลากสินค้าอันตรายบริเวณข้างตู้บรรจุสินค้านั้น หรือหากเจ้าของหรือตัวแทนเจ้าของสินค้าได้ติดฉลากนั้นแล้ว
แต่ปรากฏว่าฉลากนั้นชำรุดเสียหาย หรือฉีกขาด ทกท. จะเป็นผู้ดำเนินการติดฉลากให้ใหม่
โดยเจ้าของหรือตัวแทนเจ้าของสินค้าจะต้องเสียค่าปรับฉลากละ ๕๐๐ บาท (ห้าร้อยบาทถ้วน)

ข้อ ๔๘ กทท. จะดำเนินการกรณีเจ้าของหรือตัวแทนเจ้าของสินค้าละเลยไม่ปฏิบัติตามหมวด
๓ แห่งระเบียบนี้ อันอาจเป็นเหตุให้เกิดอุบัติภัยหรือเกิดความเสียหายแก่ทรัพย์สินและสิ่งแวดล้อมของ
กทท. ดังนี้
๔๘.๑
เจ้าของหรือตัวแทนเจ้าของสินค้าที่ละเลยไม่ดำเนินการตามข้อ ๑๖.๑ และข้อ ๑๖.๒ กทท. จะเรียกเก็บค่าปรับในอัตรา
๓,๐๐๐ บาท (สามพันบาทถ้วน) ต่อ ๑ ใบขนสินค้า
๔๘.๒
กรณีตู้บรรจุสินค้าอันตรายไม่ติดฉลากสินค้าอันตรายบริเวณข้างตู้บรรจุสินค้านั้น หรือหากเจ้าของหรือตัวแทนเจ้าของสินค้าได้ติดฉลากนั้นแล้ว
แต่ปรากฏว่าฉลากนั้นชำรุดเสียหาย หรือฉีกขาด ทกท. จะเป็นผู้ดำเนินการติดฉลากให้ใหม่
โดยเจ้าของหรือตัวแทนเจ้าของสินค้าจะต้องเสียค่าปรับฉลากละ ๕๐๐ บาท (ห้าร้อยบาทถ้วน)

ข้อ ๔๙ ในกรณีที่ความเสียหายใดๆ เกิดขึ้นเนื่องจากการที่เจ้าของหรือตัวแทนเจ้าของเรือเจ้าของหรือตัวแทนเจ้าของสินค้า
ละเลยไม่ปฏิบัติตามระเบียบนี้ เจ้าของหรือตัวแทนเจ้าของเรือเจ้าของหรือตัวแทนเจ้าของสินค้า
จะต้องเป็นผู้รับผิดชอบในค่าเสียหายทั้งหมดที่เกิดขึ้นต่อ กทท. หรือผู้อื่นที่ได้รับความเสียหายทั้งสิ้น
และ กทท. อาจพิจารณางดการให้บริการต่อไปด้วย


ประกาศ ณ
วันที่ ๒๐ กุมภาพันธ์ พ.ศ. ๒๕๕๐
สุนิดา สกุลรัตนะ
ผู้อำนวยการ
การท่าเรือแห่งประเทศไทย
หมายเหตุ
:- เหตุผลในการออกระเบียบการท่าเรือแห่งประเทศไทย ว่าด้วยวิธีปฏิบัติเกี่ยวกับการนำเข้าและส่งออกสินค้าอันตรายของท่าเรือกรุงเทพ
พ.ศ. ๒๕๕๐ เพื่อรวบรวมระเบียบ คำสั่ง ประกาศของการท่าเรือฯ
ให้เป็นฉบับเดียวกันและสอดคล้องกับข้อกำหนดเกี่ยวกับการขนส่งสินค้าอันตรายทางทะเล รวมทั้งเพื่อความเหมาะสมในทางปฏิบัติเกี่ยวกับการนำเข้าและส่งออกสินค้าอันตรายของท่าเรือกรุงเทพ
[เอกสารแนบท้าย]

๑.
แบบรายงานสินค้าอันตราย (คสอ. ๐๔)
๒.
ตารางแบ่งกลุ่มสินค้าอันตรายของท่าเรือกรุงเทพ
๓.
แบบขออนุญาตรมยาตู้สินค้าหรือเติมน้ำยาทำความเย็นตู้สินค้า (คสอ. ๑๑)

(ดูข้อมูลจากภาพกฎหมาย)































วัชศักดิ์/ผู้จัดทำ
๑๑ เมษายน ๒๕๕๐

ปิยะธิดา/ปรับปรุง
๑๕ พฤศจิกายน
๒๕๖๐


[๑]
ราชกิจจานุเบกษา เล่ม ๑๒๔/ตอนพิเศษ ๔๑ ง/หน้า ๓๔/๔ เมษายน ๒๕๕๐